text: РЕШЕНИЕ НА КОМИСИЯТА
  от 19 декември 2013 година
  за изменение на Решение 2007/506/ЕО за продължаване срока на валидност на екологичните критерии за присъждане на знака за екомаркировка на ЕС на сапуни, шампоани и балсами за коса
  (нотифицирано под номер C(2013) 9223)
  (текст от значение за ЕИП)
  (2013/793/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 3, буква в) от него,
  след консултации със Съвета по екомаркировка на Европейския съюз,
  като има предвид, че:
  (1)
  Срокът на действие на Решение 2007/506/ЕО на Комисията от 21 юни 2007 г. относно създаване на екологични критерии за присъждане на знака на Общността за екомаркировка на сапуни, шампоани и балсами за коса (2) изтича на 31 декември 2013 г.
  (2)
  Беше направена оценка, за да се установят адекватността и целесъобразността на сега действащите екологични критерии, както и на свързаните с тях изисквания за оценка и проверка, определени с посоченото решение. Предвид текущия етап в процеса на преразглеждане на посоченото решение е целесъобразно да се удължи срокът на валидност на установените с него екологични критерии и на свързаните с тях изисквания за оценка и проверка. Срокът на валидност на екологичните критерии и на свързаните с тях изисквания за оценка и проверка, установени с Решение 2007/506/ЕО, следва да бъде удължен до 31 декември 2014 г.
  (3)
  Поради това Решение 2007/506/ЕО следва да бъде съответно изменено.
  (4)
  Мерките, предвидени в настоящото решение, са в съответствие със становището на комитета, учреден по силата на член 16 от Регламент (ЕО) № 66/2010,
  ПРИЕ НАСТОЯЩОТО РЕШЕНИЕ:
  Член 1
  Член 4 от Решение 2007/506/ЕО се заменя със следното:
  „Член 4
  Екологичните критерии за продуктовата група „сапуни, шампоани и балсами за коса“, както и за свързаните с тях изисквания за оценка и проверка, са валидни до 31 декември 2014 г.“
  Член 2
  Адресати на настоящото решение са държавите членки.
  Съставено в Брюксел на 19 декември 2013 година.